ธ.ก.ส. เตือนอย่าหลงเชื่อเพจเฟซบุ๊กอ้างปล่อยกู้ ผ่อนโดรนเกษตร ยืนยัน ธ.ก.ส. ไม่มีส่วนเกี่ยวข้อง
นายสมเกียรติ กิมาวหา รองผู้จัดการและโฆษกธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า กรณีที่มีเพจเฟซบุ๊ก ชื่อ FamaDrone ได้ชักชวนให้ลูกค้า ธ.ก.ส. ซื้อโดรนเกษตร โดยโฆษณาสิทธิประโยชน์ต่างๆ จากการติดต่อไปตามช่องทางดังกล่าว ปรากฏว่าบริษัทให้ส่งบัตรประชาชนและเบอร์โทรศัพท์ เพื่อส่งใบเสนอราคาและใบอบรมนักบิน เพื่อนำไปยื่นกู้กับ ธ.ก.ส. ด้วยตนเองเท่านั้น จึงขอแจ้งว่า เพจดังกล่าว ไม่มีส่วนเกี่ยวข้องกับ ธ.ก.ส. แต่เป็นการกล่าวอ้าง เพื่อให้ประชาชนทั่วไปเข้าใจผิดและเข้ามาซื้อสินค้าของบริษัท ซึ่งวิธีการดังกล่าว ถือเป็นการโฆษณาชวนเชื่อที่ไม่ถูกต้อง ขอให้เกษตรกรลูกค้าและประชาชนทั่วไปอย่าหลงเชื่อ ธ.ก.ส. มีการสนับสนุนสินเชื่อสำหรับซื้อโดรนเพื่อการเกษตร ผ่านโครงการ “สินเชื่อนวัตกรรมดี มีเงินทุน” ผู้ที่สนใจสามารถติดต่อโดยตรงที่ ธ.ก.ส. ใกล้บ้าน โดยสามารถเลือกซื้อสินค้าจากบริษัท หรือตัวแทนขายที่เป็นทางการตามความพึงพอใจ หรือสอบถามรายละเอียดของโครงการได้ที่ ธ.ก.ส. ทุกสาขาทั่วประเทศ